‘เอสเอ็มอี’เฮธพว.ช่วยเพิ่มเกิน2พันล้าน
ธพว.เพิ่มวงเงินช่วยลูกค้าเอสเอ็มอีที่ประสบภัยน้ำท่วมปล่อยกู้ได้มากกว่า 2,000 ล้านบาท
4 ต.ค. 2554

ธพว.เพิ่มวงเงินช่วยลูกค้าเอสเอ็มอีที่ประสบภัยน้ำท่วมปล่อยกู้ได้มากกว่า 2,000 ล้านบาท 
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ขณะนี้ธนาคารอยู่ระหว่างการสำรวจข้อมูลลูกค้าที่ได้รับผลกระทบจากน้ำท่วม ซึ่งขณะนี้พบว่าพื้นที่ที่ได้รับผลกระทบมีมากกว่า 50 จังหวัด ถือว่ามากกว่าครั้งก่อนๆ เบื้องต้นยังไม่ได้รับรายงานว่ามีลูกค้าเสียชีวิตหรือได้รับผลกระทบรุนแรง
ทั้งนี้ คงต้องรอดูสถานการณ์ต่อไปก่อน เพราะยังมีมรสุมอีกหลายลูกที่กำลังจะเข้ามา เชื่อว่าจะมีผู้ที่ได้รับผลกระทบเพิ่มขึ้น ซึ่งธนาคารได้เตรียมความพร้อมเรื่องวงเงินสินเชื่อจำนวน 2,000 ล้านบาท ตามที่คณะรัฐมนตรี (ครม.) มีมติให้ธนาคารปล่อยกู้ช่วยเหลือผู้ประกอบการที่ได้รับผลกระทบจากน้ำท่วมวงเงิน 2,000 ล้านบาท และหากยังไม่ครอบคลุมความเสียหายก็พร้อมที่จะเพิ่มวงเงินปล่อยกู้ได้อีก
นายโสฬส กล่าวถึงเงื่อนไขการปล่อยกู้ว่า ลูกค้าที่ได้รับผลกระทบจะต้องอยู่ในเขตที่ประกาศเป็นเขตภัยพิบัติ และต้องได้รับการรับรองจาก จังหวัด เทศบาล หรือหน่วยงานรัฐ ว่าเป็นผู้เสียหายที่แท้จริง สามารถยื่นเอกสารเพื่อขอสินเชื่อได้ตั้งแต่ 2-3 หมื่นบาท สูงสุดไม่เกิน 1 ล้านบาทต่อราย ขึ้นอยู่กับความเสียหายและการซ่อมแซมรวมไปถึงสต๊อกสินค้าที่เสียหาย กำหนดระยะเวลา 6 ปี ปลอดเงินต้น 2 ปี ดอกเบี้ย 8 % ลูกค้าจ่ายจริง 6% ที่เหลือ 2 % รัฐบาลรับภาระให้